ai4bharat/Pralekha huggingface dataset:
புவி அறிவியல் அமைச்சகம்
தென்கிழக்கு வங்காள விரிகுடாவில் காற்றழுத்தம் 24 மணி நேரத்தில் புயலாக மாற வாய்ப்புதென்தமிழகம், கேரளாவில் தீவிர கனமழைக்கு வாய்ப்புமீனவர்கள் கடலுக்கு செல்ல வேண்டாம் என எச்சரிக்கை
தென்கிழக்கு வங்காள விரிகுடாவில் உருவாகியுள்ள காற்றழுத்தம், அடுத்த 24 மணி நேரத்தில் புயலாக மாற வாய்ப்புள்ளதாகவும், இதன் காரணமாக தென்தமிழகம் மற்றும் கேரளாவில் தீவிர கனமழைக்கு வாய்ப்புள்ளது என இந்திய வானிலைத் துறை தெரிவித்துள்ளது.
வங்காள விரிகுடாவில் உருவான குறைந்த காற்றழுத்தம், தென்கிழக்கு வங்காள விரிகுடாவில் காற்றழுத்தமாக உருவாகி இன்று காலை 5.30 மணியளவில், இலங்கை திரிகோணமலைக்கு கிழக்கு மற்றும் தென்கிழக்கு திசையில் 750 கி.மீ. தொலைவிலும், கன்னியாகுமரிக்கு கிழக்கு மற்றும் தென்கிழக்கு திசையில் 1150 கி.மீ தொலைவில் மையம் கொண்டுள்ளதை செயற்கைகோள் படங்கள் காட்டுகின்றன. இது அடுத்த 24 மணி நேரத்தில், ஆழ்ந்த காற்றழுத்தமாக மாறி புயலாக மாறவும் வாய்ப்புள்ளது. இது மேற்கு - வடமேற்கு திசையில் நகர்ந்து இலங்கை கடற்கரையை டிசம்பர் 2ம் தேதி கடக்கும் என தெரிகிறது. அதன்பின்பு மேற்கு நோக்கி நகர்ந்து குமரி முனையை டிசம்பர் 3ம் தேதி அன்று நெருங்க வாய்ப்புள்ளது.
மழை பொழிவு:
இதன் காரணமாக தென் தமிழகம், தெற்கு கேரளா ஆகிய பகுதிகளில் டிசம்பர் 2ம் தேதி தீவிர கனமழைக்கு வாய்ப்புள்ளது. இப்பகுதியில் டிசம்பர் 1ம் தேதி முதல் 4ம் தேதி வரை ஒரு சில இடங்களில் கனமழைக்கு வாய்ப்புள்ளது.
தமிழகம், புதுச்சேரி, மாஹே மற்றும் காரைக்கால் மற்றும் வடக்கு கேரளாவின் ஒரு சில பகுதிகளில் டிசம்பர் 2 மற்றும் 3ம் தேதிகளில் கனமழை முதல் தீவிர கனமழைக்கு வாய்ப்புள்ளது. ஒரு சில இடங்களில் டிசம்பர் 1ம் தேதி 4ம் தேதி வரை கனமழைக்கு வாய்ப்புள்ளது.
ஆந்திர கடலோர பகுதியில் டிசம்பர் 2 மற்றும் 3ம் தேதிகளிலும், லட்சத்தீவு பகுதியில் டிசம்பர் 3 மற்றும் 4ம் தேதிகளிலும் ஒரு சில இடங்களில் கனமழைக்கு வாய்ப்புள்ளது.
மீனவர்களுக்கு எச்சரிக்கை: காற்று பலமாக வீசும் என்பதால் தென்கிழக்கு வங்காள விரிகுடா மற்றும் அதனையொட்டியுள்ள கடல் பகுதிகள் கொந்தளிப்பாக காணப்படும். அதனால் தென்கிழக்கு, தென்மேற்கு வங்காள விரிகுடா மற்றும் அதனையொட்டியுள்ள பகுதிகளுக்கு டிசம்பர் 1ம் தேதி இரவு முதலும், கிழக்கு இலங்கை கடலோரம் மற்றும் குமரி முனை, மன்னார் வளைகுடா, தமிழகம் மற்றும் கேரள கடலோர பகுதிகளுக்கு டிசம்பர் 2ம் தேதி முதலும், லட்சத் தீவு, மாலத்தீவு மற்றும் தென்கிழக்கு அரபிக் கடல் பகுதிக்கு டிசம்பர் 3ம் தேதி காலை முதலும் மீனவர்கள் செல்ல வேண்டாம் என அறிவுறுத்தப்படுகின்றனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1677101
சுற்றுச்சூழல் மற்றும் வனத்துறை அமைச்சகம்
“பிளாஸ்டிக் மாசினை ஒழிக்க வேண்டும்” என்பது வெறும் மந்திரம் அல்ல; இந்தியாவில் அது செயல்பாடு : டாக்டர் ஹர்ஷ் வர்தன்
தேசிய அளவிலும், சர்வதேச அளவிலும் சிறப்பான சுற்றுச்சூழலைப் பராமரிக்க அனைவரும் பாடுபட வேண்டும் என்று மத்திய சுற்றுச்சூழல், வனம் மற்றும் பருவநிலை மாற்றத்துறை அமைச்சர் டாக்டர் ஹர்ஷ் வர்தன் வலியுறுத்தியுள்ளார். உலகச் சுற்றுச்சூழல் தினத்தையொட்டி புதுதில்லியில் நடைபெற்ற மாநில சுற்றுச்சூழல் அமைச்சர்கள் மாநாட்டில் தொடக்க உரையாற்றிய அவர், பிளாஸ்டிக் மாசைக் கட்டுப்படுத்த வேண்டுமென்பது வெறும் மந்திரம் அல்ல என்றும், இந்தியாவில் அது செயல்படுத்தப்படும் என்றும் கூறினார். அதே போல சுற்றுச்சூழல் பாதுகாப்பு என்பதும் வெறும் தொழில்நுட்பம் அல்ல என்றும் அது தார்மீக விஷயம் என்றும் அவர் குறிப்பிட்டார். தினசரி 25,000 டன் அளவுக்கு பிளாஸ்டிக் கழிவுகள் குவிந்து வருவதை அவர் சுட்டிக்காட்டினார். சுற்றுச்சூழல் சார்ந்த விஷயங்களில் வளர்ந்த நாடுகள் தொழில்நுட்பம், நிதி ஆதாரம், ஆராய்ச்சி ஆகியவற்றை பகிர்ந்து கொள்ள வேண்டும் என்று அவர் கேட்டுக்கொண்டார். கழிவுகளை செல்வமாக மாற்ற வேண்டும் என்று அவர் வலியுறுத்தினார்.
நிகழ்ச்சியில் உரையாற்றிய மத்திய இணையமைச்சர் டாக்டர்.மகேஷ் சர்மா இந்தியாவில் பிளாஸ்டிக் பயன்பாட்டால் ஏற்படும் மாசு குறித்து கவலை வெளியிட்டார். பிளாஸ்டிக் மாசு நமது எதிர்கால சந்ததியினருக்கு பெரும் பிரச்சினைகளை ஏற்படுத்தக்கூடியது என்று அவர் குறிப்பிட்டார். தூய்மை கடவுளுக்கு சமமானது என்ற மகாத்மா காந்தியின் சிந்தனையை நினைவு கூர்ந்த டாக்டர். சர்மா, பிளாஸ்டிக் மாசு கட்டுப்பாடு என்ற கொள்கைக்கு இது உந்துதலாக உள்ளது என்று தெரிவித்தார். பிளாஸ்டிக் பயன்பாட்டைக் குறைத்து மறுசுழற்சி செய்து, திரும்பப் பயன்படுத்தி அதை மீட்டு மறுவடிவமைத்தல் எனப்படும் பிரதமரின் மந்திரத்தை செயல்படுத்தினால் பிளாஸ்டிக்கால் ஏற்படும் மாசைக் குறைக்க முடியும் என்று அவர் தெரிவித்தார்.
ஐ.நா. சுற்றுச்சூழல் செயல் இயக்குநர் திரு. எரிக் சோல்ஹைம், பீகார் துணை முதலமைச்சர் திரு. சுசில் குமார் மோடி, சுற்றுச்சூழல், வனம் மற்றும் பருவநிலை மாற்ற அமைச்சக செயலர் திரு. சி. கே. மிஸ்ரா, சுற்றுச்சூழல், வனம் மற்றும் பருவநிலை மாற்ற அமைச்சகத்தின் சிறப்புச் செயலரும், வனத்துறை தலைமை இயக்குநருமான திரு.சித்தாந்த தாஸ், சுற்றுச்சூழல், வனம் மற்றும் பருவநிலை மாற்ற அமைச்சக கூடுதல் செயலர் திரு.ஏ.கே.ஜெயின், அமைச்சகத்தின் மூத்த அதிகாரிகள் மற்றும் அதிகாரிகள், இதர அமைச்சகங்கள் மற்றும் துறைகளின் அதிகாரிகள், ஐ.நா.சுற்றுச்சூழல் அமைப்பின் பிரதிநிதிகள், மாநில சுற்றுச்சூழல் அமைச்சர்கள் மற்றும் மூத்த அதிகாரிகள் இந்த நிகழ்ச்சியில் கலந்து கொண்டனர்.
மேலும் கூடுதல் விவரங்களுக்கு www.pib.nic.in என்ற வலை தளத்தைப் பார்க்கவும்.
-----
(Visitor Counter : 184
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 145.61 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 146.42 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 17.38 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1783718
பிரதமர் அலுவலகம்
மக்கள் மருந்தகத் திட்டத்தின் பயனாளிகளுடனான கலந்துரையாடலில் பிரதமர் நிகழ்த்திய உரையின் தமிழாக்கம்
வணக்கம்!
நாட்டின் பல்வேறு பகுதிகளைச் சேரந்த ஏராளமான மக்களுடன் பேசுவதற்கான வாய்ப்பை நான் பெற்றிருப்பதற்காக மிகுந்த மகிழ்ச்சியடைகிறேன். அரசின் முயற்சிகளால் மக்கள் பயனடைவதற்கு இந்த முகாமில் ஈடுபட்டுள்ள அனைவருக்கும் நான் நன்றி தெரிவிக்கிறேன். மக்கள் மருந்தக தினத்தில் உங்கள் அனைவருக்கும் எனது வாழ்த்துக்களையும் தெரிவித்துக் கொள்கிறேன்.
மக்கள் மருந்தக மையங்கள் என்பது உடலுக்கு மருந்துகளைத் தருவது மட்டுமல்ல, மனம் சார்ந்த பிரச்சனைகளுக்கும் தீர்வாக உள்ளது. மேலும் பணம் மிச்சப்படுவதால் மக்களுக்கு நிம்மதியையும் அவை வழங்குகின்றன. இந்த நிதியாண்டில் 800 கோடி ரூபாய்க்கும் அதிக மதிப்புள்ள மருந்துகள் மக்கள் மருந்தக மையங்கள் மூலம் விற்பனையாகி உள்ளன. ஏழைகள் மற்றும் நடுத்தரப் பிரிவு மக்கள் இந்த நிதியாண்டில் மட்டும் இந்த மையங்கள் மூலம் 5 ஆயிரம் கோடி ரூபாயை சேமித்திருக்கிறார்கள் என்பது இதன் பொருளாகும்.
நாட்டில் 8500-க்கும் அதிகமான மக்கள் மருந்தக மையங்கள் உள்ளன. இவை அரசு மருந்தகங்களாக மட்டுமின்றி சாமானிய மக்களுக்கும் வசதி செய்து தருவதாக விளங்குகின்றன. பெண்களுக்கான நாப்கின்கள் ஒரு ரூபாய்க்கு இந்த மையங்களில் கிடைக்கின்றன. இந்த மையங்கள் 21 கோடிக்கும் அதிகமான நாப்கின்கள் விற்பனை செய்யப்பட்டிருப்பது ஏராளமான பெண்களின் வாழ்க்கையை எளிதாக்கியிருப்பதற்கு நிரூபணமாக உள்ளது.
நண்பர்களே,
ஆயுஷ்மான் பாரத் திட்டத்தின் கீழ் 50 கோடிக்கும் அதிகமானோர் உள்ளனர். இந்தத் திட்டம் தொடங்கப்பட்டதிலிருந்து 3 கோடிக்கும் அதிகமானோர் பயனடைந்துள்ளனர். இவர்கள் மருத்துவமனைகளில் கட்டணமின்றி சிகிச்சைப் பெற்றுள்ளனர். இந்தத் திட்டம் இல்லாதிருந்தால் ஏழ்மையான சகோதர, சகோதரிகள் சுமார் 70 ஆயிரம் கோடி ரூபாய் செலவு செய்ய வேண்டி இருந்திருக்கும்.
பிரதமரின் தேசிய டயாலிசிஸ் திட்டத்தை எமது அரசு மேற்கொண்டு வருகிறது. இதன் மூலம் 1 கோடிக்கும் அதிகமான ஏழைகள் கட்டணமின்றி டயாலிசிஸ் செய்து கொள்கிறார்கள். இதன் விளைவாக டயாலிசிஸ் தொடர்பாக ஏழை குடும்பங்கள் 550 கோடி ரூபாயை சேமித்துள்ளன. ஏழைகள் மீது அக்கறையுள்ள ஒரு அரசு இருக்கும்போது ஏழைகளின் செலவை இது போன்ற வழிகளில் சேமிக்கிறது. புற்றுநோய், காசநோய், நீரிழிவு, இதய நோய் போன்றவற்றுக்கு தேவைப்படும் 800-க்கும் அதிகமான மருந்துகளின் விலையை எமது அரசு கட்டுப்பாட்டுக்குள் வைத்திருக்கிறது.
நண்பர்களே,
கொரோனா காலத்தில் உலகின் மிகப் பெரிய நாடுகளைச் சேர்ந்த மக்கள் ஒவ்வொரு டோஸ் தடுப்பூசிக்கும் ஆயிரக்கணக்கான ரூபாயை செலவு செய்திருக்கிறார்கள். ஆனால் இந்தியக் குடிமக்களில் ஒருவர் கூட தடுப்பூசிக்கு எந்த செலவையும் செய்யவில்லை. கட்டணமில்லா தடுப்பூசி இயக்கம் நாட்டில் வெற்றிகரமாக நடைபெற்று வருகிறது. இதற்காக எமது அரசு இதுவரை 30 ஆயிரம் கோடி ரூபாய்க்கு மேல் செலவிட்டுள்ளது. இதனால் நாட்டு மக்கள் ஆரோக்கியத்துடன் உள்ளனர்.
சகோதர சகோதரிகளே,
‘அனைவரும் இணைவோம் அனைவரும் உயர்வோம் அனைவரின் நம்பிக்கை அனைவரின் முயற்சி’ என்ற தாரக மந்திரம் இந்தியாவில் ஒவ்வொருவரையும் மதிப்புமிக்க வாழ்க்கையை நோக்கி முன்னேற்றுகிறது. இதே முழக்கத்துடன் மக்கள் மருந்தக மையங்கள் சமூகத்தை தொடர்ந்து வலுப்படுத்தும் என்று நான் நம்புகிறேன். உங்கள் அனைவருக்கும் மீண்டும் நல்வாழ்த்துக்கள்.
நன்றி!
குறு சிறு மற்றும் நடுத்தர தொழில் துறை அமைச்சகம்
தொழில் மையங்கள் தற்போது நிகழ்நேர அளவீட்டு மைக்ரோ பிசிஆர் சிஸ்டத்தின் முக்கியமான பாகங்களைத் தயாரித்து வருகின்றன.
மத்திய சிறு, குறு, நடுத்தர நிறுவனங்கள் அமைச்சகத்திற்கு உட்பட்ட புவனேஷ்வர், ஜாம்ஷெட்பூர், கொல்கத்தா தொழில்நுட்ப மையங்கள், நிகழ்நேர அளவீட்டு மைக்ரோ பிசிஆர் சிஸ்டத்தின் முக்கிய பாகங்களை விசாகப்பட்டினம் ஏஎம்டிஇசட்  அமைப்பிற்காகத் தயாரித்து வருகிறது. இந்த இயந்திரங்கள் ஒருமணி நேரத்துக்கும் குறைவான நேரத்தில்  கோவிட் - 19 பரிசோதனை முடிவுகளை அளிக்கும். இதை, சிறு, குறு, நடுத்தர நிறுவனங்களைச் சேர்ந்த ஒரு தனியார் நிறுவனம் வடிவமைத்துள்ளது. இந்த இயந்திரங்கள் கையடக்கமானவை. இதை சோதனைக்காக எங்கு வேண்டுமானாலும், எந்த நேரத்திலும் நிகழ்நேரத்தில் கொண்டு செல்ல முடியும். தொழில்நுட்ப மையங்களின் குழுவினர், 600 சோதனை இயந்திரங்களுக்கான பாகங்களைத் தயாரித்துக் கொடுப்பதற்காக 2/3 ஷிப்டுகளில் பணியாற்றுகின்றனர். ஏற்கனவே ஏஎம்டிஇசட்டுக்கு 150 சோதனை இயந்திரங்களுக்கான பாகங்கள் தயாரித்து அளிக்கப்பட்டுள்ளன. எஃகுவினால் தயாரிக்கப்பட்ட இந்த பாகங்கள், உலகத்தில் மிகச்சிறந்த இயந்திரங்களுக்கு பயன்படுத்தப்படும் 5 மைக்ரான் அளவிலான துல்லியமான எஃகினால் ஆனவை.
மிகக் குறைந்த கட்டணத்தில் கொரோனா சோதனையை மேற்கொள்ள இந்த சோதனைக் கருவி உதவிகரமாக இருக்கும். மத்திய சிறு, குறு, நடுத்தர நிறுவன அமைச்சகத்திற்கு உட்பட்ட புவனேஷ்வர், ஜாம்ஷெட்பூர், கொல்கத்தா தொழில்நுட்ப மையங்களின் சீரிய ஒத்துழைப்பு மற்றும் ஆதரவினால் இந்த இயந்திரங்களின் தயாரிப்பு சாத்தியமானது.
(Visitor Counter : 163
சாலைப் போக்குவரத்து மற்றும் நெடுஞ்சாலைத்துறை அமைச்சகம்
பேருந்துகளில் தீ எச்சரிக்கை அமைப்பு மற்றும் பாதுகாப்பு நடைமுறைகளுக்கான அறிவிக்கை வெளியீடு
டைப்- III பேருந்துகளில் தீ எச்சரிக்கை அமைப்பு மற்றும் தீ பாதுகாப்பு நடைமுறைகளை அறிமுகப் படுத்துவதற்கான அறிவிக்கையை மத்திய சாலைப் போக்குவரத்து மற்றும் நெடுஞ்சாலை அமைச்சகம் ஜனவரி 27-ம் தேதி வெளியிட்டுள்ளது. இதற்காக ஏஐஎஸ்-135-ல் திருத்தம் செய்யப்படுகிறது.
தற்போதைக்கு ஏஐஎஸ்-135ன்படி, பேருந்து என்ஜின் பகுதியில் ஏற்படும் தீ எச்சரிக்கை அமைப்பு , தீத்தடுப்பு நடைமுறைகளுக்கான அறிவிக்கை உள்ளது. பயணிகள் பகுதியில் தீ விபத்தால் காயம் ஏற்படுவதற்கு அதிக அளவிலான வெப்பமும், புகையுமே காரணம் என ஆய்வுகள் தெரிவிக்கின்றன. வெப்பம், புகை ஆகியவற்றை வெளியேற்றும் கூடுதல் வசதிகள் இருந்தால், இத்தகைய காயங்களைத் தவிர்க்க முடியும்.
பயணிகள் பகுதியில் வெப்பத்தை 50 டிகிரிக்குள் கட்டுப்படுத்தும் வகையில் தீவிர தீப் பாதுகாப்பு நடைமுறைகளைக் கொண்ட பேருந்து வடிவமைப்பை மேற்கொள்ள இது வழிவகுக்கும்.
மேலும் கூடுதல் விவரங்களுக்கு ஆங்கிலச் செய்திக்குறிப்பை காணவும்
https://pib.gov.in/PressReleasePage.aspx?PRID=1793495
PIB Headquarters
சரக்குகளை நேரடியாக துறைமுகத்துக்குள் கொண்டுசெல்லும் வகையில் தூத்துக்குடி வ.உ.சிதம்பரனார் துறைமுக பொறுப்புக் கழகத்துக்கும், மத்திய சேமிப்புக் கிடங்கு கழகத்துக்கும் இடையே புரிந்துணர்வு ஒப்பந்தம் கையெழுத்து
எளிதாக தொழில் செய்வதற்கான வழிவகை செய்யும் திட்டத்தின்கீழ், தூத்துக்குடியில் உள்ளவ.உ.சிதம்பரனார் துறைமுகத்துக்குள் தொழிற்சாலை பொருட்களை ஏற்றுமதி செய்வதற்காக மின்னணு முறையில் சீலிடப்பட்ட கன்டெய்னர்களை துறைமுகத்துக்குள் நேரடியாக அனுமதிக்கும் வகையில், தூத்துக்குடி வ.உ.சிதம்பரனார் துறைமுக பொறுப்புக் கழகத்துக்கும், மத்திய சேமிப்புக்கிடங்கு கழகத்துக்கும் இடையே புரிந்துணர்வு ஒப்பந்தம் கையெழுத்தானது.
இந்த புரிந்துணர்வு ஒப்பந்தம் மூலம், தூத்துக்குடியில் உள்ள மீன்வள கல்லூரிக்கு எதிரே உள்ள வாகன நிறுத்து முனையத்தில் உள்ள 18,357 சதுர மீட்டர் அளவுக்கான இடத்தை, ஆண்டு குத்தகை வாடகை அடிப்படையில், நேரடி துறைமுக நுழைவு வசதிக்காக பயன்படுத்திக் கொள்ள முடியும். துறைமுக நேரடி நுழைவு வசதி மூலம், தொழிற்சாலைகளிலிருந்து வரும் கன்டெய்னர்களை எந்தவொரு கன்டெய்னர் சரக்கு நிலையங்களிலும் எந்தவொரு தலையீடும் இன்றி நேரடியாக கொண்டுசெல்ல முடியும். இதன்படி, சரக்குகளை கொண்டுசெல்வோர், தொழிற்சாலைகளிலிருந்து கொண்டுவரும் சரக்குகளை கன்டெய்னர் முனையத்துக்குள் 24 மணிநேரமும் நேரடியாக கொண்டுசெல்ல முடியும்.
தற்போதைய நிலையில், தொழிற்சாலைகளில் சீலிடப்பட்ட கன்டெய்னர்களை, தூத்துக்குடியில் செயல்படும் 15 கன்டெய்னர் சரக்கு நிலையங்கள் மற்றும் ஒரு
நிலப்பகுதியில் உள்ள சரக்கு நிலையத்துக்கு  கொண்டுசெல்ல வேண்டியுள்ளது. கன்டெய்னர் சரக்கு நிலையங்கள் அனைத்தும், பணிநாட்களில் காலை 10 மணிமுதல் மாலை 5 மணிவரையும், இரவு 8 மணிவரை நீட்டித்தும் செயல்படுகின்றன. CONCOR செயல்படுத்திவரும் ஒரே ஒரு கன்டெய்னர் சரக்கு நிலையம் மட்டும் வாரத்தில் 7 நாட்களும், 24 மணிநேரமும் செயல்படுகிறது. இந்நிலையில், துறைமுகத்தில் உள்ள வாகன நிறுத்தும் முனையத்தில்
ஏற்படுத்தப்பட்டுள்ள நேரடி அனுமதி வசதி மூலம், தொழிற்சாலைகளில் சீலிடப்படும் கன்டெய்னர்களுக்கு விரைவில் ஏற்றுமதி அனுமதி கிடைக்கும். இதேபோல, நேரமும், செலவும் குறையும்.
(Visitor Counter : 106
சுரங்கங்கள் அமைச்சகம்
சுதந்திர தின 75-வது ஆண்டு கொண்டாட்டத்தின் கீழ் இந்திய புவியியல் ஆய்வு நிறுவனம் நாடு முழுவதும் பல்வேறு நிகழ்ச்சிகளுக்கு ஏற்பாடு
152-வது காந்தி ஜெயந்தியை முன்னிட்டு மகாத்மா காந்திக்கு மரியாதை செலுத்தியது
மத்திய சுரங்க அமைச்சகத்தின் கட்டுப்பாட்டில் செயல்படும் 171 ஆண்டு பழமை வாய்ந்த புவியியல்-அறிவியல் அமைப்பான இந்திய புவியியல் ஆய்வு நிறுவனம், சுதந்திர தின 75-வது ஆண்டு கொண்டாட்டத்தின் ஒரு பகுதியாக, 152-வது காந்தி ஜெயந்தியை முன்னிட்டு மகாத்மா காந்திக்கு மரியாதை செலுத்தியது. இந்த அமைப்பின் தலைமை இயக்குனர் திரு.ராஜேந்திர சிங் கர்கால், கொல்கத்தாவில் உள்ள இந்த அமைப்பின் தலைமையகத்தில் இருந்து காணொலி காட்சி வாயிலாக இந்த நிகழ்ச்சியை தொடங்கி வைத்தார்.
நாட்டின் பல்வேறு பகுதிகளிலும் உள்ள இந்த நிறுவனத்தின் அலுவலகங்களில் ரத்த தான முகாம் நடத்தப்பட்டதுடன் பல்வேறு புத்தகங்களும் வெளியிடப்பட்டன. பிரம்ம புத்திரா கதை, ஆழ்கடல் தாது எடுத்தல், தமிழகத்தின் நீலகிரி, மேற்கு வங்கத்தின் டார்ஜலிங் மலைப்பகுதிகளில் நிலச்சரிவை முன்கூட்டியே தெரிவிக்கும் முறை பற்றிய வீடியோ காட்சிகளும் திரையிடப்பட்டன.
•••••••
(Visitor Counter : 146
குடியரசுத் தலைவர் செயலகம்
இந்திய கடற்படை கடந்த பல ஆண்டுகளாக தாக்குதலுக்கு தயாரானதாகவும், நம்பகமானதாகவும் ஒருங்கிணைந்த சக்தியாகவும் விளங்குகிறது: குடியரசுத்தலைவர் கோவிந்த்
குஜராத்தின் ஜாம் நகரில் இன்று  நடைபெற்ற நிகழ்ச்சியில் ஐஎன்எஸ் வல்சூராவுக்கு குடியரசுத் தலைவரின் கொடியைக் குடியரசுத்தலைவர் திரு ராம் நாத் கோவிந்த் வழங்கினார். இந்த நிகழ்ச்சியில் பேசிய அவர், இந்திய கடற்படை கடந்த பல ஆண்டுகளாக தாக்குதலுக்கு தயாரானதாகவும், நம்பகமானதாகவும் ஒருங்கிணைந்த சக்தியாகவும் விளங்குகிறது என்றும் இந்திய கடற்பகுதியில், முன்னுரிமை, பாதுகாப்பு, பங்குதாரராக உள்ளது என்றும் கூறினார். இந்திய கடற்படை கடற்பகுதியில் நமது தேசத்தின் நலன்களை பாதுகாக்கிறது என்று அவர் தெரிவித்தார். தீர்மானகரமாகவும், உறுதியோடும் நமது விரிவான கடற்பகுதியின் நலன்களை பாதுகாக்க தொடர்ச்சியான ஈடுபாட்டுடன் இது செயல்படுவது பெருமைக்குரிய விஷயம் என்றும் அவர் குறிப்பிட்டார்.
இரண்டாம் உலகப் போரின் போது ராயல் இந்திய கடற்படையின் திறனை விரிவாக்க ஐஎன்எஸ் வல்சூரா பயிற்சிப் பள்ளியாக செயல்பட்டது என்பதை குறிப்பிட்ட குடியரசுத் தலைவர், கடந்த 79 ஆண்டுகளில் இது தொழில்நுட்ப பயிற்சி நிறுவனமாக மாறியுள்ளது என்றார்.
போர்க்காலத்திலும், சமாதான காலத்திலும், தேசத்திற்கு ஆற்றிய அளப்பரிய சேவையை அங்கீகரிக்கும் விதமாக ஐஎன்எஸ் வல்சூராவுக்கு குடியரசுத்தலைவரின் கொடி அளிப்பது மிகப்பெரும் பெருமையான விஷயம் என்று திரு ராம் நாத் கோவிந்த் கூறினார். இன்று இதற்கு வழங்கப்பட்டுள்ள கவுரவம் என்பது இதனைச் சார்ந்த அனைத்து அலுவலர்கள், மற்றும் வீரர்கள், வீராங்கனைகளின் பொறுப்புகளையும், அவர்களிடமிருந்து எதிர்பார்ப்புகளையும் அதிகரித்துள்ளது. தொழில்முறை ரீதியாகவும், அர்ப்பணிப்போடும் இவர்கள் நாட்டிற்கு மிகச் சிறந்த சேவையை தொடர்வார்கள் என்று அவர் நம்பிக்கைத் தெரிவித்தார்.
நமது சமூகத்திற்கும், நமது தேசத்திற்கும் நாம் கடமைப்பட்டிருக்கிறோம் என்று கூறிய குடியரசுத்தலைவர், நம்மால் இயன்ற வகையில், சமூகத்திற்கு உதவி செய்து நன்றிக் கடனை திருப்பிச் செலுத்துவது நமது புனிதமான கடமையாகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1809533
நிதி அமைச்சகம்
சரக்கு மற்றும் சேவை வரிக் கவுன்சிலின் 44-வது கூட்டம்: டாசிலிசுமாப், அம்ஃபோடெரிசின் பி மருந்துகளுக்கு இதுவரை விதிக்கப்பட்டிருந்த 5% வரி நீக்கம்
டாசிலிசுமாப், அம்ஃபோடெரிசின் பி ஆகிய மருந்துகளுக்கு இதுவரை விதிக்கப்பட்டிருந்த 5% சரக்கு மற்றும் சேவை வரியை  செப்டம்பர் 30-ஆம் தேதிவரை நீக்க மத்திய நிதி மற்றும் பெருநிறுவன விவகாரங்கள் அமைச்சர் திருமதி நிர்மலா சீதாராமன் தலைமையில் நடைபெற்ற 44-வது ஜிஎஸ்டி கவுன்சில் கூட்டத்தில் பரிந்துரைக்கப்பட்டது.
காணொலிக் காட்சி வாயிலாக இன்று நடைபெற்றக் கூட்டத்தில், கொவிட்- 19 நிவாரணம் மற்றும் மேலாண்மையில் பயன்படுத்தப்படும் குறிப்பிட்ட பொருட்களின் மீதான சரக்கு மற்றும் சேவை வரிகளை செப்டம்பர் 30, 2021 வரை குறைக்க முடிவு செய்யப்பட்டது.
மத்திய நிதி மற்றும் பெரு நிறுவன விவகாரங்கள் இணை அமைச்சர் திரு அனுராக் தாகூர், மாநிலங்கள் மற்றும் யூனியன் பிரதேசங்களின் நிதியமைச்சர்கள், மத்திய மற்றும் மாநில நிதி அமைச்சகங்களின் உயரதிகாரிகளும் இந்தக் கூட்டத்தில் கலந்துக் கொண்டார்கள்.
கூட்டத்தின் இதர முக்கியப் பரிந்துரைகள்:
• ஹெப்பாரின் போன்று ரத்த உறைவைத் தடுக்கும் மருந்துகளுக்கான ஜிஎஸ்டி வரியை 12%லிருந்து, 5% ஆகவும், கொவிட் சிகிச்சைக்குப் பரிந்துரைக்கப்படும் இதர மருந்துகளுக்கு 5% ஜிஎஸ்டி வரியை விதிக்கவும் முடிவு செய்யப்பட்டது.
• மருத்துவப் பிராணவாயு, பிராணவாயு செறிவூட்டிகள் , செயற்கை சுவாசக் கருவிகள், செயற்கை சுவாசக் கவசங்கள், மூக்கில் பொருத்தப்படும் புனல்வகைக் கருவிகள், கொவிட் பரிசோதனை உபகரணங்கள், குறிப்பிடப்பட்ட அழற்சியைக் கண்டறியும் சோதனைக் கருவிகள், பல்ஸ் ஆக்சி மீட்டர்கள்  முதலியவற்றிற்கு இருந்துவந்த 12% ஜிஎஸ்டி வரியை, 5 % ஆகக் குறைக்கக் கூட்டத்தில் பரிந்துரைக்கப்பட்டது.
• கை சுத்திகரிப்பான், வெப்பநிலை பரிசோதிக்கும் கருவி, ஈமச்சடங்கிற்குத் தேவைப்படும் எரிவாயு/ மின்னணு/ இதர எரியூட்டிகள்  போன்றவற்றிற்கு ஏற்கனவே விதிக்கப்பட்டிருந்த 18% ஜிஎஸ்டி வரியை 5% ஆகக் குறைக்கவும், அவசர சிகிச்சை ஊர்திகளுக்கு இருந்துவந்த 28% வரியை 12%ஆகக் குறைக்கவும் முடிவு செய்யப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://www.pib.gov.in/PressReleasePage.aspx?PRID=1726525
----
(
குடியரசுத் துணைத் தலைவர் செயலகம்
குடிமைப் பணியாளர்கள் நியாயத்தின் பக்கம் நின்று அரசியல் தலைமையிடம் உண்மையைப் பேச வேண்டும்: குடியரசுத் துணைத் தலைவர் வலியுறுத்தல்
நாட்டில் குடிமைப் பணிகள்  அத்தனை சிறப்பாக இல்லை என்று கவலையுடன் குறிப்பிட்ட குடியரசுத் துணைத் தலைவர் திரு எம் வெங்கையா நாயுடு, மாறிவரும் காலங்களில் வளர்ந்து வரும் சவால்கள் மற்றும் சிக்கல்களை எதிர்கொள்ளும் வகையில், அதிகாரிகள் மட்டத்தில் திறமையை மேம்படுத்துவதற்கான சீர்திருத்தங்களுக்கு அழைப்பு விடுத்தார்.
குடிமைப் பணிகள் தினத்தையொட்டி ஹைதராபாத்தில் உள்ள டாக்டர் மர்ரி சென்னா ரெட்டி மனித வள மேம்பாட்டு நிறுவனத்தில் பயிற்சி அதிகாரிகளிடம் இன்று அவர் பேசுகையில், குடிமைப் பணிகளைப் பாதிக்கும் பல்வேறு பிரச்சினைகள் குறித்து விரிவாக விளக்கினார்.
மக்களின் கவலைகளைப் பொருட்படுத்தாமல் சுரண்டல் காலனித்துவ ஆட்சியை நிலைநிறுத்துவதற்காக ஆங்கிலேயர்களால் இந்திய குடிமைப் பணி அமைக்கப்பட்டாலும், இந்திய நிர்வாகப் பணி மக்களுக்காகவும், மக்களுடன் இணைந்து பணியாற்றவும் உருவாக்கப்பட்டது என்று திரு நாயுடு கூறினார்.
சுதந்திரம் பெற்றதில் இருந்து இந்தியாவின் வளர்ச்சிப் பயணத்தைக் குறிப்பிட்டுப் பேசிய திரு நாயுடு, வறுமை, கல்வியறிவின்மை, பாலினம் மற்றும் சமூகப் பாகுபாடு போன்றவற்றை ஒழிப்பதில் இன்னும் பணியாற்ற வேண்டியுள்ளது என்றார். இந்தப் பிரச்சினைகளைத் தீர்ப்பதில் அரசு ஊழியர்கள் கடுமையாகப் பாடுபட வேண்டும் என்று அழைப்பு விடுத்த அவர், சேவைகளுக்கான வாய்ப்புகள் மற்றும் சவால்களை சுயபரிசோதனை செய்துகொள்ளவும், புரிந்துகொள்ளவும் குடிமைப் பணிகள் தினம் ஒரு வாய்ப்பை வழங்குகிறது என்றார்.
திறம்பட முடிவெடுப்பதற்கும், சேவை வழங்கலை கணிசமாக மேம்படுத்தப்படுவதற்கும் திரு நாயுடு அழைப்பு விடுத்தார். சிறந்து விளங்குபவர்ளை ஊக்குவிப்பது, வெகுமதி அளிப்பது மற்றும் சிவில் சேவைகளில் செயல்திறனை மேம்படுத்துவது ஆகியவற்றின் அவசியத்தை அவர் விரிவாகக் கூறினார்.
அரசு ஊழியர்கள் வெளிப்படையாகவும், நேர்மையாகவும் இருக்க வேண்டும் என்றும், சரியானதை நிலைநிறுத்த வேண்டும் என்றும், அரசியல் நிர்வாகிகளிடம் உண்மையைப் பேச வேண்டும் என்றும் அவர் வலியுறுத்தினார்.
நலத்திட்டங்கள் என்ற பெயரில் 'இலவசங்களுக்கு' பெரும் செலவினங்களைச் செய்வதன் மூலம் பல மாநிலங்களின் நிதி நிலை குறித்த கவலையை வெளிப்படுத்தும் சமீபத்திய அறிக்கைகளைக் குறிப்பிட்ட திரு நாயுடு, நலன் சார்ந்த அக்கறைகள் மற்றும் வளர்ச்சித் தேவைகளை ஒருங்கிணைக்க வேண்டியதன் அவசியத்தை வலியுறுத்தினார். குறிப்பாக, அத்தகைய அணுகுமுறையின் பின்விளைவுகள் குறித்து அரசியல் நிர்வாகத்திடம் வெளிப்படையாகவும் நேர்மையாகவும் இருப்பதன் மூலம் நல்லிணக்கத்தை ஏற்படுத்துவதற்கான பொறுப்பை ஊழியர்கள் ஏற்க வேண்டும் என்று அவர் கேட்டுக் கொண்டார்.
நடைமுறையில் உள்ள செயல்பாட்டு சூழலியலில் அரசு ஊழியர்கள் எதிர்கொள்ளும் சில தடைகள் மற்றும் சவால்களை திரு நாயுடு விரிவாகக் கூறினார். சவால்களை எதிர்கொள்ள, சமத்துவம், மன அமைதி, நிதானம், தன்னம்பிக்கை, கருணை மற்றும் திறன் மேம்பாடு ஆகியவற்றை வளர்த்துக் கொள்வதன் மூலம் முன்னேற்றம் அடையுமாறு அதிகாரிகளை திரு நாயுடு வலியுறுத்தினார். தைரியம், பண்பு, திறன், இரக்கம், தோழமை மற்றும் தகவல் தொடர்பு திறன் ஆகியவற்றோடு தங்கள் பொறுப்புகளை சிறப்பாகக் கையாளும்படி அவர்களை அவர் கேட்டுக் கொண்டார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1818722
-----
(Visitor Counter : 171
பாதுகாப்பு அமைச்சகம்
நாட்டிற்குக் கேடு விளைவிக்க விரும்புவோரிடமிருந்து நாட்டைப் பாதுகாக்க, முழுமையான பாதுகாப்பு ஏற்பாடு தயாராக உள்ளதாக, ராஜஸ்தானின் ஜோத்பூரில் நிகழ்ச்சி ஒன்றில் பேசிய பாதுகாப்பு அமைச்சர் தெரிவித்துள்ளார்
நாட்டின் இறையாண்மை, ஒற்றுமை மற்றும் ஒருமைப்பாட்டிற்கு தீங்கு விளைவிக்க முயலும் சக்திகளிடமிருந்து, நாட்டைப் பாதுகாக்கத் தேவையான முழுமையான பாதுகாப்பு ஏற்பாடுகளை அரசு உருவாக்கியுள்ளது. ராஜஸ்தான் மாநிலம் ஜோத்பூரில் இன்று, மார்வாரி வீரர், வீர் துர்காதாஸ் ரத்தோரின் சிலை திறப்பு விழாவில் பேசிய பாதுகாப்பு அமைச்சர் திரு.ராஜ்நாத் சிங் இதனைத் தெரிவித்துள்ளார். பிரதமர் திரு.நரேந்திர மோடி தலைமையிலான அரசு, நாட்டு மக்களின் பாதுகாப்பிற்கு உயர் முன்னுரிமை அளிப்பதோடு, நாட்டின் அமைதி மற்றும் நல்லிணக்கத்திற்கு ஊறு விளைவிக்க முயற்சிப்போருக்கு தக்க பதிலடி கொடுக்கப்படும் என்றும் பாதுகாப்பு அமைச்சர் உறுதியளித்தார். நமது பாதுகாப்புப் படைகளுக்கு, அதிநவீன ஆயுதங்கள் வழங்கப்பட்டிருப்பதுடன், எதிர்கால அச்சுறுத்தல்களை எதிர்கொள்ளவும், , தேசநலனைப் பாதுகாக்கவும் தயாராக இருப்பதாகவும் அவர் தெரிவித்தார்.
வலிமையான ராணுவத்தை உருவாக்க, பாதுகாப்புத் தளவாட உற்பத்தியில் தற்சார்பு அடைய வேண்டியதன் முக்கியத்துவத்தையும் பாதுகாப்பு அமைச்சர் வலியுறுத்தினார். இதற்கான முன்முயற்சிகளை, தற்சார்பு இந்தியா திட்டத்தின்கீழ், பாதுகாப்பு அமைச்சகம் மேற்கொண்டு வருவதாகவும் அவர் கூறினார். அரசு மேற்கொண்ட சீர்திருத்தங்களின் காரணமாக, பாதுகாப்பு தளவாடங்களை ஏற்றுமதி செய்யும் உலகின் 25 முன்னணி நாடுகளில் ஒன்றாக இந்தியா தற்போது உருவெடுத்துள்ளதாகவும் திரு.ராஜ்நாத்சிங் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் - https://pib.gov.in/PressReleasePage.aspx?PRID=1851532
வணிகம் மற்றும் தொழில்துறை அமைச்சகம்
மும்பையில் அமைக்கப்படவுள்ள சான்டாகுரூஸ் மின்னணுப் பொருட்கள் ஏற்றுமதி செயலாக்க மண்டலத்தில், ரத்தினம் மற்றும் நகைகளுக்கான ரூ.70கோடி மெகா பொது வசதி மையத்திற்கு மத்திய வர்த்தகத்துறை அமைச்சர் திரு.பியூஷ் கோயல் அடிக்கல் நாட்டினார்
மும்பை சிறப்புப் பொருளாதார மண்டலத்தின் சான்டாகுரூஸ் மின்னணுப் பொருட்கள் ஏற்றுமதி செயலாக்க மண்டலத்தில் அமைக்கப்பட உள்ள மெகா ரத்தினங்கள் மற்றும் நகைத் தொழிலுக்கான பொது வசதி மையத்திற்கு மத்திய வர்த்தகத்துறை அமைச்சர் திரு.பியூஷ் கோயல், இன்று  அடிக்கல் நாட்டினார்.
நிகழ்ச்சியில் பேசிய திரு.பியூஷ் கோயல், இந்த சிறப்புப் பொருளாதார மண்டலத்தை புனரமைக்கும் பணிகள், அடுத்த 3-5 ஆண்டுகளில், ஒட்டுமொத்த சான்டாகுரூஸ் மின்னணுப் பொருட்கள் ஏற்றுமதி செயலாக்க மண்டலத்தையும் படிப்படியாக மறுநிர்மாணிக்க வழிவகுக்கும் என்றார்.
இந்தப் பணிகளை விரைந்து முடிக்க தொழில்துறையினரும் சான்டாகுரூஸ் மின்னணுப் பொருட்கள் ஏற்றுமதி செயலாக்க மண்டல அதிகாரிகளும் ஒன்றிணைந்து பாடுபடுவார்கள் என்று நம்பிக்கை தெரிவித்த மத்திய அமைச்சர், இந்த மண்டலத்தை மீண்டும் உலகத்தரம் வாய்ந்த ஒன்றாக மாற்ற வேண்டும் எனவும் தெரிவித்தார்.
ரூ.70 கோடி செலவிலான இந்த மெகா பொதுவசதி மையம், ஒரு கனவுத் திட்டம் என்பதோடு, நாட்டின் நகை உற்பத்திக்கு பிரசித்திபெற்ற மையத்தில் அமைந்துள்ள திறன் பயிற்சிக்கான மையப்புள்ளியாக திகழும்.